
Text rozhodnutia
Súd: Krajský súd Bratislava Spisová značka: 3S/159/2011 Identifikačné číslo súdneho spisu: 1011201444 Dátum vydania rozhodnutia: 06. 12. 2011 Meno a priezvisko sudcu, VSÚ: JUDr. Viera Šebestová ECLI: ECLI:SK:KSBA:2011:1011201444.1 Uznesenie Krajský súd v Bratislave v právnej veci žalobcu: Dr. Ing. Y. D., Hečkova 8, 831 51 Bratislava, právne zastúpený: Advokátska kancelária JUDr. Ing. Barbora Popelková, s.r.o., Podjavorinskej 4/A, 811 3 Bratislava, proti žalovanému: Sociálna poisťovňa - ústredie, Ul. 29. augusta, č.8-10, 813 63 Bratislava, o preskúmanie zákonnosti fiktívneho rozhodnutia žalovaného o odmietnutí poskytnúť informáciu, takto r o z h o d o l : Súd konanie zastavuje. Žalovaný je povinný zaplatiť žalobcovi na účet právneho zástupcu žalobcu trovy konania vo výške 399,36 eur do 3 dní od právoplatnosti rozhodnutia. Žalobcovi sa vracia súdny poplatok vo výške 59,37 eur prostredníctvom Daňového úradu Bratislava III, po právoplatnosti rozhodnutia. o d ô v o d n e n i e : Žalobou, podanou tunajšiemu súdu dňa 26.8.2011, sa žalobca domáhal preskúmania zákonnosti fiktívneho rozhodnutia o nesprístupnení informácií. Prvostupňový správny orgán nereagovala na žiadosť žalobcu o sprístupnenie informácií zo dňa 19.5.2011, ktorou bol požiadaný ako povinná osoba v zmysle §2 ods. 2 zákona č. 211/2000 Z.z. o slobodnom prístupe k informáciám (ďalej len zákon o slobode informácií) o sprístupnenie informácií, týkajúcich sa organizačnej štruktúry, personálnej a mzdovej politiky žalovaného, čím v zmysle § 18 ods. 3 zákona o slobode informácií vznikla fikcia vydania rozhodnutia o odmietnutí poskytnúť požadované informácie. Proti tomuto fiktívnemu rozhodnutiu podal žalobca odvolanie, o ktorom žalovaný ako odvolací orgán nerozhodol, čím vznikla fikcia rozhodnutia, ktorým bolo odvolanie žalobcu zamietnuté a napadnuté fiktívne rozhodnutie potvrdené, pričom za deň doručenia druhostupňového rozhodnutia sa považuje 30.6.2011. Vyjadrením, doručeným tunajšiemu súdu dňa 14.10.2011, žalovaný oznámil, že požadované informácie dodatočne sprístupnil a navrhol zastaviť konanie. Podaním, doručeným tunajšiemu súdu dňa 25.11.2011, vzal žalobca svoju žalobu späť a konanie žiadal zastaviť s tým, že si uplatnil nárok na náhradu trov konania. Podľa § 250h ods. 2 O.s.p. až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Keďže žalobca vzal žalobu späť pred rozhodnutím vo veci, súd v súlade s § 250d ods. 3 O.s.p. konanie zastavil. Vzhľadom k tomu, že konanie bolo zastavené pred prvým pojednávaním, súd rozhodol o vrátení súdneho poplatku, kráteného o 6,63 eura podľa § 11 ods. 3 v spojení s § 11 ods. 4 zákona č. 71/1992 Zb. o súdnych poplatkoch a poplatku za výpis z registra trestov v sume 59,37 eur. Poplatok bude vrátený prostredníctvom príslušného daňového úradu po nadobudnutí právoplatnosti uznesenia. O náhrade trov konania súd rozhodol podľa § 146 ods. 2 s použitím ustanovenia § 246c O.s.p., pretože žalobca zobral žalobu späť potom čo mu žalovaný sprístupnil požadované informácie,. Súd priznal žalobcovi trovy konania predstavujúce trovy právneho zastúpenia podľa § 11 ods.4 a § 16 ods.3 vyhl. č. 655/2004 Z.z. a to za dva úkony právnej pomoci ( prevzatie zastúpenia dňa 26.08.2011, podanie žaloby dňa 26.08.2011, späťvzatie žaloby zo dňa 25.11.2011) 3x123,50 eur, paušál 3x7,41eur čo spolu predstavuje 392,73 eur a čiastku 6,63 eur( čo predstavuje krátenie súdneho poplatku ) spolu čiastku 399,36 eur. Súd nepriznal žalobcovi trovy právneho zastúpenia za písomné podanie na súd zo dňa 29.09.2011, nakoľko sa nejedná o úkon vo veci samej. Toto rozhodnutie senát Krajského súdu v Bratislave prijal pomerom hlasov 3:0. Poučenie: Proti tomuto rozhodnutiu možno podať odvolanie do 15 dní odo dňa doručenia, na Krajský súd v Bratislave, dvojmo. V odvolaní sa má popri všeobecných náležitostiach (§ 42 ods. 3 O.s.p. ) uviesť, proti ktorému rozhodnutiu smeruje, v akom rozsahu sa napadá, v čom toto rozhodnutie alebo postup súdu považuje za nesprávny a čoho sa odvolateľ domáha.

